ໃນຕອນເຊົ້າວັນທີ 20 ທັນວາ 2017, ສະຫາຍເລຂາທິການໃຫຍ່, ປະທານປະເທດ ບຸນຍັງ ວໍລະຈິດ ແລະ ຄະນະຜູ້ແທນຂັ້ນສູງ ພັກ, ລັດ ສປປ ລາວ ໄດ້ໄປວາງພວງມາລາ ທີ່ ສຸສານປະທານໂຮ່ຈິມິນ, ອານສາວະລີນັກຮົບວິລະຊົນຫວຽດນາມ ໂດຍມີ ສະຫາຍຫົວໜ້າຄະນະພົວພັນຕ່າງປະເທດຂອງສູນກາງພັກກອມມູນິດຫວຽດນາມ, ສະຫາຍຫົວໜ້າຫ້ອງວ່າການສຳນັກງານປະທານປະເທດ ສສ ຫວຽດນາມ, ສະຫາຍປະທານຄະນະກຳມະການປະຊາຊົນ ນະຄອນຫຼວງຮ່າໂນ້ຍ.
ຫຼັງຈາກນັ້ນ ສະຫາຍ ບຸນຍັງ ວໍລະຈິດ ໄດ້ຢ້ຽມຊົມການວາງສະແດງຮູບພາບ ມິດຕະພາບ ຄວາມສາມັກຄີພິເສດ ຫວຽດນາມ-ລາວ ທີ່ ຈັດຂຶ້ນຢູ່ຫໍປະຊຸມກະຊວງປ້ອງກັນປະເທດ ແລະ ໄດ້ພົບປະໂອ້ລົມບັນດາ ສະຫາຍອາດີດທະຫານອາສາສະໝັກ ແລະ ຊ່ຽວຊານຫວຽດນາມ, ບັນດານັກສຶກສາລາວ ທີ່ຮຽນຢູ່ ສສ ຫວຽດນາມ ແລະ ຊາວຫນຸ່ມຫວຽດນາມ ຈຳນວນຫລາຍຮ້ອຍຄົນ. ໃນການພົບປະໂອ້ລົມຄັ້ງນີ້ ໄດ້ມີການເຂົ້າຮ່ວມຂອງ ສະຫາຍເລຂາທິການໃຫຍ່ ຫງວຽນ ຟູ ຈ້ອງ, ບັນດາສະຫາຍການນຳຂັ້ນສູງພັກ, ລັດ ຂອງ ຫວຽດນາມ ແລະ ລາວ ຫຼາຍສະຫາຍ.
ເນື້ອໃນໂອ້ລົມຂອງ ສະຫາຍ ບຸນຍັງ ວໍລະຈິດ ມີດັ່ງນີ້:
ມື້ນີ້, ໃນໂອກາດທີ່ນຳພາຄະນະຜູ້ແທນຂັ້ນສູງ ພັກ-ລັດ ສປປ ລາວ ມາຢ້ຽມຢາມສັນຖະວະໄມຕີ ຢ່າງເປັນທາງການ ທີ່ ສສ ຫວຽດນາມ ຕາມຄຳເຊື້ອເຊີນຂອງ ສະຫາຍ ເລຂາທິ ການໃຫຍ່ ຫງວຽນ ຟູ ຈ້ອງ ແລະ ປະທານປະເທດ ເຈິ່ນ ດ້າຍ ກວາງ, ຂ້າພະເຈົ້າມີຄວາມປິຕິຊົມຊື່ນເປັນຢ່າງຍິ່ງທີ່ໄດ້ມາພົບປະກັບບັນດາສະຫາຍອາດີດທະຫານອາສາສະໝັກ ແລະ ຊ່ຽວຊານ ຫວຽດນາມ ຜູ້ທີ່ເປັນເພື່ອນຮ່ວມຮົບກັບພວກຂ້າພະເຈົ້າ ໃນຊຸມປີແຫ່ງການຕໍ່ສູ້ກູ້ຊາດເພື່ອເອກະ ລາດແຫ່ງຊາດ ຂອງສອງຊາດລາວ-ຫວຽດນາມ ແລະໄດ້ພົບກັບບັນດາຜູ້ຕາງໜ້າຄົນຮຸ່ນໜຸ່ມຂອງ ສອງປະເທດ, ຜູ້ເຊິ່ງຈະເປັນຜູ້ສານຕໍ່ສາຍພົວພັນພິເສດທີ່ຫາຍາກລະຫວ່າງລາວ-ຫວຽດນາມ.
ການມາຢ້ຽມຢາມຫວຽດນາມຂອງຄະນະໃນຄັ້ງນີ້ ພໍດີຖືກກັບບັນຍາກາດແຫ່ງປີສາມັກຄີມິດຕະພາບ ເຊິ່ງປະຊາຊົນສອງຊາດ ລາວ - ຫວຽດນາມ ໄດ້ພ້ອມກັນສະເຫຼີມສະຫຼອງສອງວັນປະຫວັດສາດຄື: ວັນສ້າງຕັ້ງສາຍພົວພັນການທູດ ລາວ-ຫວຽດນາມ ຄົບຮອບ 55 ປີ (5/9/1962-5/9/2017) ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມື ລະຫວ່າງ ລາວ-ຫວຽດນາມ ຄົບຮອບ 40 ປີ (18/7/1977-18/7/2017) ຢ່າງເປັນຂະບວນຟົດຟື້ນ ດ້ວຍຮູບການທີ່ອຸດົມສົມບູນ ແລະ ເຕັມໄປດ້ວຍຄວາມໝາຍອັນເລິກເຊິ່ງ, ເຊິ່ງເປັນໂອກາດທີ່ປະຊາ ຊົນສອງຊາດໄດ້ທົບທວນຫວນຄືນມູນເຊື້ອ ແຫ່ງຄວາມສາມັກຄີພິເສດທີ່ການນຳລຸ້ນກໍ່ຕັ້ງ ຄື: ປະທານ ໂຮ່ຈີມິນ ຜູ້ຍິ່ງໃຫຍ່, ປະທານ ໄກສອນ ພົມວິຫານ ແລະ ປະທານ ສຸພານຸວົງ ທີ່ແສນເຄົາລົບຮັກ ໄດ້ພ້ອມກັນກໍ່ສ້າງ ແລະ ຖະນຸຖະໜອມມາເປັນເວລາຫຼາຍທົດສະວັດ ຜ່ານມາ ແລະ ໄດ້ຮັບການສືບທອດ, ເສີມຂະຫຍາຍ ດ້ວຍເລືອດເນື້ອ ເຫື່ອໄຄ ຂອງບັນດາລຸ້ນການນຳປະຕິວັດ, ນັກຮົບປະຕິວັດ ແລະ ປະຊາຊົນສອງຊາດ ລາວ - ຫວຽດນາມ ຈົນໄດ້ກາຍເປັນສາຍພົວພັນພິເສດ ທີ່ຫາຍາກ, ເປັນມໍລະດົກລວມອັນລໍ້າຄ່າ, ເປັນກົດເກນແຫ່ງການຄົງຕົວ ແລະ ຂະຫຍາຍຕົວຂອງສອງຊາດ, ເປັນໜຶ່ງໃນປັດໃຈຕັດສິນໄຊຊະນະຂອງພາລະກິດປະຕິວັດຂອງແຕ່ລະປະເທດ.
ພວກຂ້າພະເຈົ້າມີຄວາມເອກອ້າງ, ທະນົງໃຈເປັນຢ່າງຍິ່ງ ທີ່ເຫັນວ່າ ເຖິງວັນເວລາໄດ້ຜ່ານພົ້ນໄປຫຼາຍສິບປີແລ້ວກໍ່ຕາມ, ສະພາບການໃນພາກພື້ນ ແລະ ສາກົນມີຄວາມສັບສົນ, ຜັນແປຢ່າງວ່ອງໄວ ແລະ ຄາດເດົາໄດ້ຍາກ, ແຕ່ສາຍພົວພັນອັນບໍລິສຸດຜຸດຜ່ອງ, ໃກ້ຊິດ ສະໜິດສະໜົມ ລະຫວ່າງປະຊາຊົນສອງຊາດ ລາວ-ຫວຽດນາມ ບໍ່ພຽງແຕ່ ບໍ່ໄດ້ຈືດຈາງລົງຕາມການເວລາ ແຕ່ຍິ່ງໄດ້ຮັບການເສີມຂະຫຍາຍທັງທາງກວ້າງ ແລະ ທາງເລິກ, ນັບມື້ມີປະສິດທິຜົນ ແລະ ພວມນຳເອົາຜົນປະໂຫຍດຕົວຈິງມາໃຫ້ແກ່ປະຊາຊົນສອງຊາດລາວ ແລະ ຫວຽດນາມ ເຊິ່ງສະແດງອອກໃນ ການພົວພັນດ້ານການເມືອງ ສືບຕໍ່ມີຄວາມໜັກແໜ້ນ, ເປັນພື້ນຖານໃຫ້ແກ່ການພົວພັນໃນຂົງເຂດອື່ນໆ, ການນຳຂັ້ນສູງຂອງສອງພັກ, ສອງລັດ, ທຸກຂະແໜງການ ແຕ່ສູນກາງຮອດທ້ອງຖິ່ນ ກໍ່ລ້ວນແລ້ວແຕ່ມີການໄປມາຫາສູ່ກັນຢ່າງຫຼວງຫຼາຍ, ມີການຊ່ວຍເຫຼືອສະໜັບສະໜູນກັນ, ແລກປ່ຽນບົດຮຽນໃນການພັດທະນາເສດຖະກິດ-ສັງຄົມ; ການພົວພັນຮ່ວມມືດ້ານປ້ອງກັນຊາດ, ປ້ອງກັນຄວາມສະຫງົບ, ດ້ານການຕ່າງປະເທດ ສືບຕໍ່ມີໜັກແໜ້ນ, ມີການປະສານສົມທົບຢ່າງກົມກຽວໃນການປົກປັກຮັກສາໝາກຜົນຂອງການປະຕິວັດ, ຕີຖອຍກົນອຸບາຍທຳລາຍມ້າງເພຂອງບັນດາອິດທິກຳລັງປໍລະປັກ, ມີການປະສານສົມທົບຢ່າງສະໜິດແໜ້ນໃນເວທີພາກພື້ນ ແລະສາກົນ, ປະກອບສ່ວນເຂົ້າຢ່າງຕັ້ງໜ້າເຂົ້າໃນພາລະກິດສັນຕິພາບ, ມິດຕະພາບ ແລະ ການຮ່ວມມືໃນພາກພື້ນແລະໃນໂລກ; ການພົວພັນດ້ານເສດຖະກິດ-ການຄ້າ, ການລົງທຶນ, ສຶກສາ, ວັດທະນະທຳ ແລະ ດ້ານອື່ນໆ ລ້ວນແລ້ວແຕ່ມີຄວາມຄືບໜ້າ… ສິ່ງທີ່ເຫັນໄດ້ປະຈັກຕາແມ່ນການລົງທຶນຂອງຫວຽດນາມຢູ່ລາວ ແມ່ນນອນຢູ່ໃນແຖວໜ້າຂອງບັນດາປະເທດ ທີ່ມີການລົງທຶນຢູ່ລາວ, ຈຳນວນນັກສຶກສາຂອງລາວຢູ່ຫວຽດນາມ ນັບມື້ນັບເພີ່ມຂຶ້ນ ເຊິ່ງໄລ່ມາຮອດປະຈຸບັນໄດ້ມີລູກຫຼານຂອງປະຊາຊົນລາວຈຳນວນ 14.000 ກວ່າຄົນ ພວມສຶກສາຮໍ່າຮຽນຢູ່ບັນດາສະຖາບັນການສຶກສາຂອງຫວຽດນາມ ແຕ່ເໜືອເຖິງໃຕ້ ແລະ ພວມໄດ້ຮັບການສຶກສາອົບຮົມ, ຕັກເຕືອນ ຈາກຄູອາຈານ ຫວຽດນາມ ເປັນຢ່າງດີ ອັນໄດ້ເຮັດໃຫ້ນັກສຶກສາລາວ ທີ່ຮຽນຈົບຢູ່ຫວຽດນາມ ພວມມີໜ້າທີ່ຕຳແໜ່ງ ສຳຄັນຢູ່ໃນກົງຈັກຂອງພັກ, ລັດ ສປປ ລາວ ໃນປະຈຸບັນ. ນີ້ເປັນທຶນຮອນອັນປະເສີດ ໃຫ້ແກ່ ສປປ ລາວ ພວກຂ້າພະເຈົ້າໃນພາລະກິດປົກປັກຮັກສາ ແລະ ສ້າງສາປະເທດຊາດ ທີ່ ແສນຮັກຂອງຕົນໃນໄລຍະໃໝ່.
ເມື່ອຫວນຄືນເຖິງມູນເຊື້ອແຫ່ງສາຍພົວພັນພິເສດ ລະຫວ່າງສອງພັກ, ສອງລັດ ແລະປະຊາຊົນສອງຊາດ ລາວ-ຫວຽດນາມໃນໄລຍະຜ່ານມາ, ພວກເຮົາຍິ່ງມີຄວາມຊາບຊຶ້ງເປັນຢ່າງຍິ່ງ ຕໍ່ການປະກອບສ່ວນອັນໃຫ່ຍຫລວງ, ສຳຄັນຂອງບັນດາການນຳລຸ້ນກໍ່ຕັ້ງ, ພວກເພິ່ນທັງເປັນຜູ້ໄດ້ສ້າງ ແລະ ຖະນຸຖະໜອມສາຍພົວພັນນັ້ນ ດ້ວຍເຫື່ອແຮງ, ເລືອດເນື້ອ, ດ້ວຍສະຕິປັນຍາ, ໄດ້ຮ່ວມຂຸມຄອງດຽວກັນ, ສຸກທຸກຢູ່ຄຽງຂ້າງກັນ, ຊ່ວຍເຫຼືອກັນແບບເຂົ້າເມັດຫັກ, ຜັກເສັ້ນແບ່ງ, ຍອມເສຍສະຫຼະໃຫ້ແກ່ກັນ ແລະ ກັນ ເພື່ອພວກເຮົາມີສັນຕິສຸກ ຄືວັນນີ້. ຂ້າພະເຈົ້າມີຄວາມຊາບຊຶ້ງທີ່ເຫັນວ່າ ພາຍໃຕ້ການນຳພາຂອງພັກກອມມູນິດອິນດູຈີນ ທີ່ປະທານ ໂຮ່ຈີມິນສ້າງຕັ້ງຂຶ້ນໃນປີ 1930, ບັນດາສະຫາຍອາດີດທະຫານອາສາສະໝັກ, ຊ່ຽວຊານທະຫານຫວຽດນາມ ເຊິ່ງຍາມນັ້ນ ອາຍຸບາງສະຫາຍບໍ່ທັນເຖິງ 20 ປີ ແຕ່ໂດຍປະຕິບັດຕາມຄຳສັ່ງສອນຂອງປະທານ ໂຮ່ຈີມິນ: “ຊ່ວຍເພື່ອນ ແມ່ນຊ່ວຍຕົນເອງ” ໄດ້ພ້ອມກັນພາຍບາໂລ ຂ້າມສາຍພູຫຼວງທີ່ຍິ່ງໃຫຍ່ໄປປະເທດລາວຂອງພວກຂ້າພະເຈົ້າ ເພື່ອປະຕິບັດພັນທະສາກົນ ຮ່ວມກັບກອງທັບ ແລະ ປະຊາຊົນລາວ ຕໍ່ສູ້ຕ້ານພວກລ່າເມືອງຂຶ້ນຈັກກະພັດແບບເກົ່າ ແລະ ແບບໃໝ່, ມີການຮ່ວມສຳພັນສູ້ຮົບນຳກັນ, ປະສານສົມທົບກັນໃນບັ້ນຮົບຕ່າງໆ, ພ້ອມກັນສ້າງວິລະກຳອັນລໍ້າເລີດ ຈົນສາມາດຍາດໄດ້ໄຊຊະນະເປັນຂັ້ນໆມາ ເຊິ່ງເດັ່ນກ່ວາໝູ່ແມ່ນການປະກາດເອກະລາດໃນປີ 1945 ຢູ່ທັງສອງປະເທດ, ພ້ອມກັນສືບຕໍ່ຕໍ່ສູ້ຕ້ານພວກລ່າເມືອງຂຶ້ນຝລັ່ງທີ່ກັບມາຮຸກຮານປະເທດຂອງພວກເຮົາເປັນຄັ້ງທີ່ 2, ຕີເອົາຊະນະພວກລ່າເມືອງຂຶ້ນຝຣັ່ງໃນບັ້ນຮົບດຽນບຽນຟູ້ ທີ່ລືຊື່ໃນ ເດືອນ ພຶດສະພາ ປີ 1954 ອັນໄດ້ບັງຄັບໃຫ້ພວກລ່າເມືອງຂຶ້ນຝຣັ່ງຕ້ອງຍອມເຊັນສັນຍາເຊີແນວກ່ຽວກັບອິນດູຈີນ, ເປັນການສິ້ນສຸດແອກປົກຄອງຂອງພວກລ່າເມືອງຂຶ້ນແບບເກົ່າ...
ໃນໄລຍະຕໍ່ສູ້ຕ້ານພວກລ່າເມືອງຂຶ້ນແບບໃໝ່ ແຕ່ ປີ 1955 ເປັນຕົ້ນມາ, ບັນດາສະຫາຍທະຫານອາສາສະໝັກຫວຽດນາມຍັງໄດ້ສືບຕໍ່ຮ່ວມກັບກອງທັບ ແລະ ປະຊາຊົນລາວຕໍ່ສູ້ຢ່າງພິ ລະອາດຫານ, ທໍລະຫົດອົດທົນ, ຍອມເສຍສະຫລະເພື່ອກັນແລະກັນ, ຄຽງບ່າຄຽງໄຫ່ລກັນ ພ້ອມກັນຍາດເອົາໄຊຊະນະລຽນຕິດໃນບັນດາບັ້ນຮົບທີ່ຂ້ຽວຂາດ ຈົນກ້າວໄປເຖິງໄຊຊະນະ ປະຫວັດສາດໃນປີ 1975 ເຊິ່ງຢູ່ຫວຽດນາມ ແມ່ນບັ້ນຮົບໂຮ່ຈີມິນໃນລະດູບານໃໝ່ 1975, ສໍາເລັດພາລະກິດປົດປ່ອຍຊາດ ແລະ ທ້ອນໂຮມປະເທດຊາດຢ່າງເປັນເອກະພາບ, ສ່ວນຢູ່ລາວແມ່ນການຍຶດອໍານາດແບບບົວບໍ່ຊໍ້ານໍ້າບໍ່ຂຸ່ນ ແລະ ສະຖາປະນາສປປ ລາວ ຂຶ້ນໃນວັນທີ 2 ທັນວາ ປີ 1975, ສອງປະເທດໄດ້ສຳເລັດການປະຕິວັດຊາດປະຊາທິປະໄຕ ແລະ ກ້າວຂຶ້ນຕາມເສັ້ນທາງສັງຄົມນິຍົມ.
ພວກຂ້າພະເຈົ້າຕີລາຄາສູງ ແລະ ຮູ້ບຸນຄຸນເປັນຢ່າງຍິ່ງຕໍ່ການປະກອບສ່ວນອັນໃຫຍ່ຫຼວງ, ການເສຍສະຫຼະອັນສູງສົ່ງຂອງບັນດາສະຫາຍທະຫານອາສາສະໝັກຫວຽດນາມ ໃຫ້ແກ່ພາລະກິດປະຕິວັດຂອງປະຊາຊົນລາວ, ເຊິ່ງໃນຈຳນວນນັ້ນ, ຫລາຍສະຫາຍ ກໍ່ບໍ່ສາມາດເຫັນໄດ້ໄຊຊະນະສຸດທ້າຍຂອງການປະຕິວັດ ສອງປະເທດ ແລະ ໃນການພົບປະມື້ນີ້, ພວກເຮົາສາມາດພົບປະກັບບັນດາສະຫາຍຈຳນວນໜຶ່ງທີ່ເປັນຜູ້ຕາງໜ້າຂອງທະຫານລຸງໂຮ່ຈໍານວນໜຶ່ງເທົ່ານັ້ນ, ມີທະຫານອາສາສະໝັກຈຳນວນບໍ່ໜ້ອຍໄດ້ເສຍຊີວິດ ເລືອດເນື້ອຂອງຕົນ ເພື່ອພາລະກິດຂອງການປະຕິວັດ ຢູ່ບົນດິນແດນພວກຂ້າພະເຈົ້າ, ເຊິ່ງມື້ນີ້ກໍ່ມີຜູ້ຕາງໜ້າຂອງຄອບຄົວອາດີດທະຫານອາສາສະໝັກຫວຽດນາມຈຳນວນໜຶ່ງທີ່ເສຍຊີວິດຢູ່ລາວ ມາຮ່ວມ. ພວກຂ້າພະເຈົ້າສຸດທີ່ຊາບຊຶ້ງ ຕໍ່ຄວາມເປັນຈິງທີ່ວ່າ ບົນດິນແດນຂອງປະເທດລາວ ຢູ່ທຸກຮ່ອງຫ້ວຍ, ພູເຂົາ, ປ່າເລິກດົງໜາ ກໍ່ລ້ວນແຕ່ມີຢາດເຫື່ອ, ຢາດເລືອດ ຂອງນັກຮົບປະຕິວັດລາວແລະຫວຽດນາມ ໄດ້ເຈືອຈານເຂົ້າກັນ ເພື່ອຍາດເອົາເອກະລາດມາໃຫ້ປະຊາຊົນສອງຊາດ ລາວ-ຫວຽດນາມ ດັ່ງທີ່ ປະທານ ໄກສອນ ພົມວິຫານ ໄດ້ຕີລາຄາການພົວພັນພິເສດ ລາວ-ຫວຽດນາມ ໃນພິທີລະນຶກວັນຄ້າຍວັນເກີດຂອງ ປະທານໂຮ່ຈີມິນ ຄົບຮອບ 100 ປີ ໃນເດືອນພຶດສະພາ 1990 ດ້ວຍຄຳເວົ້າທີ່ຊາບຊຶ້ງຈາກນ້ຳໃສໃຈຈິງທີ່ວ່າ: “ໃນປະຫວັດສາດຂອງການປະຕິວັດໂລກ ໄດ້ມີຫຼາຍແບບຢ່າງ ອັນໃສແຈ້ງກ່ຽວກັບນ້ຳໃຈສາກົນກຳມະຊີບ, ແຕ່ບໍ່ທັນມີເວລາໃດ ແລະ ສະຖານທີ່ໃດທີ່ມີຄວາມສາມັກຄີ ຮ່ວມສຳພັນສູ້ຮົບແບບພິເສດ ທີ່ຍາວນານ ແລະ ຮອບດ້ານ ຄືສາຍສຳພັນ ລາວ-ຫວຽດ.
ໃນໄລຍະເວລາກວ່າເຄິ່ງສະຕະວັດທີ່ຜ່ານມາ, ໄດ້ມີລູກຫຼານຫຼາຍຮຸ່ນຄົນ ຂອງປະຊາຊົນຫວຽດນາມ ໄດ້ຊ່ວຍເຫຼືອປະຊາ ຊົນລາວ ສູ້ຮົບ ເພື່ອຍາດເອົາເອກະລາດ, ອິດສະຫຼະພາບ ແລະ ສ້າງສາຊີວິດໃໝ່ ເພື່ອໃຫ້ມີຄວາມອີ່ມໜຳສຳລານ ແລະ ຄວາມຜາສຸກ; ມີສະຫາຍຫຼາຍຄົນທີ່ໄດ້ອຸທິດຕະຫຼອດຊີວິດຂອງຕົນ ເພື່ອຮັບໃຊ້ການປະຕິວັດລາວ, ຖືປະເທດລາວປຽບເໝືອນປະເທດຊາດທີ່ສອງຂອງຕົນ. ໃນທົ່ວທຸກແຫ່ງຫົນຂອງປະເທດລາວ, ໄດ້ມີເລືອດເນື້ອຂອງນັກຮົບຫວຽດນາມ ເຈືອຈານເຂົ້າກັບເລືອດເນື້ອຂອງພະນັກງານ, ສະມາຊິກພັກ, ນັກຮົບ ແລະ ປະຊາຊົນລາວ ເພື່ອຄວາມເປັນຕາຍຂອງຊາດລາວ.
ປະຊາຊົນລາວກໍ່ໄດ້ເສຍສະຫຼະເລືອດເນື້ອບໍ່ຈັກວ່າເທົ່າໃດ ເພື່ອປະກອບສ່ວນເຂົ້າໃນ ການປັບປຸງ ແລະ ເພີ່ມທະວີສາຍພົວພັນແບບພິເສດ ທີ່ສັກກາລະບູຊາຍິ່ງ. ປະຊາຊົນລາວສຸດເອກອ້າງທະນົງໃຈ ທີມີເສັ້ນທາງລຽບຕາມທິດຕາເວັນຕົກຂອງສາຍພູຫຼວງ ທີ່ມີຊື່ຂອງ ປະທານ ໂຮ່ຈີມິນ. ເສັ້ນທາງດັ່ງກ່າວໄດ້ຄົງຢູ່ຢ່າງສະຫງ່າຜ່າເຜີຍຕໍ່ໜ້າລູກລະເບີດຂອງສັດຕູນັບເປັນລ້ານໂຕນ. ພ້ອມກັບເສັ້ນທາງໃນທິດຕາເວັນອອກຂອງສາຍພູຫຼວງ ໄດ້ປະກອບສ່ວນອັນໃຫຍ່ຫຼວງເຂົ້າໃນພາລະກິດປົດປ່ອຍປະເທດລາວ ແລະ ພາກໃຕ້ຫວຽດນາມ. ເພື່ອປະຕິບັດຕາມຄຳພິໄນກຳ ຄຳສັ່ງສອນຂອງລຸງໂຮ່ ແລະ ໃຫ້ສົມກັບເລືອດເນື້ອເຫື່ອໄຄຂອງນັກຮົບວິລະຊົນ ບໍ່ຈັກວ່າເທົ່າໃດຄົນ ທີ່ໄດ້ເສຍສະ ຫຼະຊີວິດເພື່ອຊາດ ແລະ ຢາດນ້ຳຕາແຫ່ງຄວາມເຈັບປວດທໍລະມານຂອງຜູ້ເປັນແມ່, ເປັນເອື້ອຍ ບໍ່ຈັກວ່າເທົ່າໃດຄົນ, ສົມກັບກຳລັງເຫື່ອແຮງ ແລະ ຄວາມເດັດດ່ຽວຂອງພີ່ນ້ອງຮ່ວມຊາດ, ບັນດາ ສະຫາຍຂອງທັງສອງຊາດພວກເຮົາ, ພວກຂ້າພະເຈົ້າໃຫ້ຄວາມໝັ້ນໝາຍວ່າ ຈະຮ່ວມກັບປະຊາ ຊົນຫວຽດນາມໃນການປົກປັກຮັກສາຄວາມສາມັກຄີແບບພິເສດນັ້ນຕະຫຼອດກາລະນານ, ຈາກ ລຸ່ນຄົນປະຈຸບັນຮອດລຸ່ນຄົນຕໍ່ໆໄປ; ຄວາມສາມັກຄີ ບໍລິສຸດຜຸດຜ່ອງນັ້ນ ເປັນມູນເຊື້ອອັນປະເສີດຕະຫຼອດກາລະນານ ຂອງປະຊາຊົນ ສອງປະເທດ ລາວ- ຫວຽດນາມ ເຊິ່ງບໍ່ມີສັດຕູໂຕໃດສາມາດທຳລາບມ້າງເພໄດ້....”
ປະຊາຊົນສອງຊາດລາວ-ຫວຽດນາມ ທຸກໄວ, ທຸກເພດ ລ້ວນແຕ່ຈື່ຈຳ ແລະ ຊາບຊຶ້ງຕໍ່ເນື້ອໃນ ແລະ ຄວາມໝາຍຂອງກາບກອນອະມະຕະຂອງປະທານໂຮ່ ຈີມິນ ທີ່ເພິ່ນຂຽນອອກໃນໃນປີ 1963 ກ່ຽວກັບການພົວພັນພິເສດຫວຽດນາມ-ລາວ ທີ່ວ່າ:
ຮັກຫອມກັນໝາຍໝັ້ນ ຫຼາຍສັນພູກໍ່ປີນໄຕ່
ຫຼາຍນໍ້າໃຫຍ່ ແລະ ໂຄກຄ້ອຍ ຂວາງຂັ້ນກໍ່ເດີນດັ້ນດຸ່ງໄປ
ສອງຊາດລາວ-ຫວຽດໄດ້ ຝັງຄວາມຮັກຢູ່ໃນໃຈ
ຮົ່ງຮ່າທັງແມ່ຂອງ ບໍ່ເລິກປຸນປານໄດ້.
ປະທານ ສຸພານຸວົງ ໄດ້ໃຫ້ການຕີລາຄາທີ່ສັ້ນໆ, ມີການປຽບທຽບທີ່ງ່າຍດາຍ ແຕ່ມີຄວາມໝາຍເລິກເຊິ່ງ ກ່ຽວກັບຄວາມສາມັກຄີພິເສດລາວ-ຫວຽດນາມ ທີ່ວ່າ: “ສາຍພົວພັນລາວ-ຫວຽດນາມ ແມ່ນສາຍພົວພັນພິເສດ, ສາຍພົວພັນນັ້ນສູງກ່ວາພູເຂົາ, ຍາວກ່ວາແມ່ນຳ້, ກ້ວາງ ກ່ວາມະຫາສະມຸດ, ງາມກ່ວາເດືອນເພັງ, ຫອມຫວນກວ່າດອກໄມ້ນາໆຊະນິດທີ່ຫອມຫວນທີ່ສຸດໃນໂລກ...”
ການຫວນຄືນປະຫວັດສາດແຫ່ງການຕໍ່ສູ້ຮ່ວມຂຸມຄອງດຽວກັນໃນມື້ນີີ້, ດ້ານໜຶ່ງ ກໍ່ເພື່ອຫວນຄືນເຖິງມູນເຊື້ອແຫ່ງການຮ່ວມສຳພັນສູ້ຮົບ, ການຊ່ວຍເຫຼືອຊຶ່ງກັນ ແລະ ກັນ ຂອງກອງທັບ ແລະ ປະຊາຊົນສອງຊາດລາວ-ຫວຽດນາມ, ແຕ່ດ້ານໜຶ່ງ ແມ່ນເພື່ອເປັນການປະກອບຂໍ້ມູນຕົວຈິງໃຫ້ແກ່ຄົນລຸ້ນໜຸ່ມຂອງສອງປະເທດ ກ່ຽວກັບມູນເຊື້ອຄວາມສາມັກຄີພິເສດ, ການເສຍສະຫຼະອັນສູງສົ່ງຂອງບັນພະບູລຸດ ແລະ ນັກຮົບປະຕິວັດລຸ້ນຕ່າງໆຂອງລາວ ແລະ ຫວຽດນາມ ເພື່ອອະນາ ຄົດອັນສະຫວ່າງສະໄຫວຂອງສອງປະເທດພວກເຮົາ, ເພື່ອໃຫ້ຄົນລຸ້ນໜຸ່ມ, ໄວໜຸ່ມ ນັກສຶກສາ ຂອງສອງປະເທດທີ່ເປັນອະນາຄົດຂອງຊາດ ສາມາດເຫັນໄດ້ຄຸນຄ່າຂອງສັນຕິພາບ, ຄຸນຄ່າຂອງເອກະລາດແຫ່ງຊາດ ທີ່ຍາດມາໄດ້ດ້ວຍເລືອດເນື້ອ ເຫື່ອໄຄ ຂອງຜູ້ເປັນພໍ່, ເປັນລຸງ, ເປັນອາວ, ເປັນປ້າ, ເປັນເອື້ອຍ ຂອງພວກເຮົາ ທີ່ໄດ້ຄຽງບ່າຄຽງໄຫຼ່ກັນ, ສາມັກຄີກັນຢ່າງແໜ້ນແຟ້ນ ຕໍ່ສູ້ຢ່າງທໍລະຫົດອົດທົນ ບົນແປວໄຟຂອງສົງຄາມທີ່ໂຫດຮ້າຍປ່າເຖື່ອນຂອງພວກຈັກກະພັດຕ່າງດ້າວຜູ້ຮຸກຮານ; ພວກຂ້າພະເຈົ້າເຊື່ອໝັ້ນວ່າ ຈາກສັດຈະທຳນີ້, ໄວໜຸ່ມຂອງສອງປະເທດ ຈະພ້ອມກັນສືບຕໍ່ເສີມຂະຫຍາຍມູນເຊື້ອຄວາມສາມັກຄີພິເສດ ລາວ-ຫວຽດນາມ ໃຫ້ນັບມື້ນັບມີປະສິດທິຜົນ, ມີຄວາມຮັບຜິດຊອບໃນການປົກປັກຮັກສາມິດຕະພາບທີ່ຫາຍາກດັ່ງກ່າວ, ຊ່ວຍເຫລືອກັນພັດທະ ນາປະເທດຊາດຂອງຕົນໃຫ້ນັບມື້ນັບເຂັ້ມແຂງ ໃນເງື່ອນໄຂເຊື່ອມໂຍງສາກົນ, ເດີນຕາມແນວ ທາງຂອງພັກ, ລັດຂອງສອງປະເທດ ເພື່ອໃຫ້ສົມກັບການເສຍສະຫຼະອັນສູງສົ່ງ, ໃຫຍ່ຫຼວງຂອງບັນດາລຸ້ນການນຳ, ນັກຮົບປະຕິ ວັດຂອງສອງຊາດພວກເຮົາ.
ໃນໂອກາດສະເຫຼີມສະຫຼອງ ວັນສ້າງຕັ້ງສາຍພົວພັນການທູດ ລາວ-ຫວຽດນາມ ຄົບຮອບ55 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມື ລະຫວ່າງສອງປະເທດ ຄົບຮອບ 40 ປີ ໃນປີສາມັກຄີ ມິດຕະພາບໃນປີ 2017ນີ້ ແລະໃນເງື່ອນໄຂທີ່ສະພາບການຂອງໂລກ, ພາກພື້ນ ພວມມີການຜັນແປຢ່າງສັບສົນ ວ່ອງໄວ ບວກກັບບັນດາອິດທິກຳລັງປໍລະປັກ ແລະ ພວກບໍ່ຫວັງດີພວມຫາທຸກວິທີການໃສ່ຮ້າຍປ້າຍສີ ແລະ ທຳລາຍຄວາມສາມັກຄີພິເສດລາວ - ຫວຽດ ນາມນີ້ ຍິ່ງກວ່າຍາມໃດໝົດ ທີ່ປະຊາຊົນສອງຊາດ, ໂດຍສະເພາະຄົນລຸ້ນໜຸ່ມຂອງສອງປະເທດຕ້ອງໄດ້ມີຄວາມຮັບຜິດຊອບອັນສູງສົ່ງຂອງຕົນ ໃນການປົກປັກຮັກສາ ແລະ ເສີມຂະຫຍາຍສາຍພົວພັນທີ່ຫາຍາກ, ບໍລິສຸດຜຸດຜ່ອງ ລະຫວ່າງປະຊາຊົນສອງຊາດ ລາວ-ຫວຽດນາມ ໃຫ້ນັບມື້ນັບມີປະສິດທິຜົນ, ມີຄວາມສວຍສົດງົດງາມ ແລະ ໝັ້ນຄົງຍືນຍົງຕະຫຼອດໄປ ເພື່ອຜົນປະໂຫຍດຂອງປະຊາຊົນສອງຊາດ, ເພື່ອສັນຕິພາບ, ມິດຕະພາບ ແລະ ການຮ່ວມມື ເພື່ອພັດທະນາ ໃນພາກພື້ນ ແລະ ໃນໂລກ.
ພວກຂ້າພະເຈົ້າຈະສືບຕໍ່ຮ່ວມກັບ ພັກ, ລັດ ແລະ ປະຊາຊົນ ຫວຽດນາມ ສືບຕໍ່ປົກປັກຮັກສາ ແລະ ຖະນຸຖະໜອມສາຍພົວພັນແບບພິເສດນີ້ເໝືອນແກ້ວຕາຂອງຕົນ ເພື່ອເປັນມໍລະດົກສືບທອດໃຫ້ແກ່ລູກຫຼານຄົນລຸ້ນໜຸ່ມຕໍ່ໄປ.
ໃນເວທີທີ່ຄຶກຂຶມນີ້, ຂ້າພະເຈົ້າຂໍຕາງໜ້າໃຫ້ພັກ, ລັດຖະບານ ແລະ ປະຊາຊົນລາວບັນດາເຜົ່າ ຂໍສະແດງ ຄວາມຂອບໃຈຢ່າງຈິງໃຈ ແລະ ຮູ້ບຸນຄຸນຢ່າງເລິກເຊິ່ງຕໍ່ພັກ, ລັດ ແລະ ປະຊາຊົນ ຫວຽດນາມອ້າຍນ້ອງ ທີ່ໄດ້ໃຫ້ການສະໜັບສະໜູນ ແລະ ຊ່ວຍເຫຼືອ ອັນລໍ້າຄ່າ ໃຫຍ່ຫຼວງ ມີປະສິດທິຜົນ ແລະ ທັນການ ໃຫ້ແກ່ພາລະກິດປະຕິວັດຂອງລາວ ໃນໄລຍະຕໍ່ສູ້ກູ້ຊາດ ເພື່ອເອກະລາດແຫ່ງຊາດ ໃນເມື່ອກ່ອນ ກໍ່ຄືໄລຍະປົກປັກຮັກສາ ແລະ ສ້າງສາປະເທດຊາດຂອງຕົນໃນປັດຈຸບັນ.
ຂໍຖືໂອກາດນີ້ ອວຍພອນໃຫ້ປະຊາຊົນ ຫວຽດນາມ ອ້າຍນ້ອງ, ພາຍໃຕ້ການນຳພາອັນສະຫຼາດສ່ອງໃສຂອງພັກກອມມູນິດ ຫວຽດນາມ ຜູ້ມີກຽດສະຫງ່າ, ຈົ່ງຍາດໄດ້ຜົນສຳເລັດໃໝ່, ໃຫຍ່ຫຼວງກວ່າເກົ່າໃນພາລະກິດປ່ຽນແປງໃໝ່, ປະຕິບັດມະຕິກອງປະຊຸມໃຫຍ່ ຄັ້ງທີ 12 ຂອງພັກກອມມູນິດຫວຽດນາມໃຫ້ປະກົດຜົນເປັນຈິງ, ຫັນປະເທດຫວຽດນາມໃຫ້ເປັນປະເທດອຸດສາ ຫະກຳຕາມທິດທັນສະໄໝໃນ ປີ 2020 ໜ້ານີ້, ບັນລຸເປົ້າໝາຍປະຊາຊົນຮັ່ງມີ, ປະເທດຊາດມັ່ງຄັ່ງ ເຂັ້ມແຂງ, ປະຊາທິປະໄຕ, ຍຸຕິທຳ ແລະ ສີວິໄລ.
ເນື່ອງໃນໂອກາດປີໃໝ່ສາກົນ 2018 ແລະ ປີໃໝ່ປະເພນີຂອງປະຊາຊົນຫວຽດນາມທີ່ຈະມາເຖິງນີ້, ຂໍອວຍພອນໃຫ້ ສະຫາຍ ເລຂາທິການໃຫຍ່ ຫງວຽນຟູຈ້ອງ ຈົ່ງມີສຸຂະພາບເຂັ້ມແຂງ, ຄອບຄົວມີຄວາມຜາສຸກ, ປະສົບຜົນສຳເລັດໃຫ່ຍຫລວງກ່ວາເກົ່າ ໃນການສືບຕໍ່ນຳພາປະເທດຊາດຫວຽດນາມກ້າວຂຶ້ນຢ່າງໜັກແໜ້ນ.
ຂໍອວຍພອນໃຫ້ບັນດາສະຫາຍ ອະດີດທະຫານອາສາສະໝັກ, ຊ່ຽວຊານຫວຽດນາມ, ບັນດາຕາງໜ້າຄອບຄົວຜູ້ເສຍຊີວິດເພື່ອພາລະກິດປະຕິວັດຂອງປະຊາຊົນລາວ ຈົ່ງມີສຸຂະພາບເຂັ້ມ ແຂງ, ສືບຕໍ່ປະກອບສ່ວນເຂົ້າໃນການສຶກສາອົບຮົມຄົນລຸ້ນໜຸ່ມໃຫ້ສານຕໍ່ສາຍສຳພັນພິເສດທີ່ຫາຍາກ ລະຫວ່າງຫວຽດນາມ ແລະ ລາວ, ສ້າງຜົນງານເພື່ອຂໍ່ານັບຮັບຕ້ອນວັນຄົບຮອບ 70 ປີ ຂອງທະຫານອາສາສະໝັກຫວຽດນາມ ໃນປີ 2019 ທີ່ຈະມາເຖິງ.
ອວຍພອນບັນດາສະຫາຍການນຳຂັ້ນສູງ ຫວຽດນາມ ແລະ ລາວຈົ່ງມີສຸຂະພາບເຂັ້ມແຂງ, ມີຄວາມຜາສຸກ ແລະ ມີຜົນສຳເລັດໃນໜ້າທີ່ການງານທີ່ສູງສົ່ງຂອງຕົນ.
ອວຍພອນໃຫ້ບັນດາລູກຫຼານຂອງທັງສອງປະເທດ ມີສຸຂະພາບເຂັ້ມແຂງ, ມີຜົນສຳເລັດໃນການສຶກສາຮ່ຳຮຽນ, ສືບຕໍ່ປົກປັກຮັກສາມິດຕະພາບທີ່ຍິ່ງໃຫຍ່ຂອງສອງຊາດໃຫ້ໝັ້ນຄົງຕະຫຼອດໄປ.
ຂໍ້ມູນ: ວິທະຍຸກະຈາຍສຽງແຫ່ງຊາດ
© ໂຕະນໍ້າຊາຂ່າວ | www.tonamchanews.com___________
Subscribe to: Post Comments ( Atom )